# PROJEKTS

**LATVIJAS REPUBLIKAS MINISTRU KABINETS**

**2017.gada Noteikumi Nr. Rīgā (prot. Nr. .§)**

**Ministru kabineta noteikumi Nr. „Noteikumi par sadzīves atkritumu poligonu pētniecības un attīstības darbībām, kas vērstas uz apglabājamā apjoma samazināšanu”**

Izdoti saskaņā ar [Atkritumu apsaimniekošanas likuma](http://likumi.lv/ta/id/124707-dabas-resursu-nodokla-likums) [41. panta](http://likumi.lv/ta/id/124707-dabas-resursu-nodokla-likums#p7) 1.3 daļas 1., 2. punktu

1. Noteikumi nosaka:

1.1. sadzīves atkritumu poligonu pētniecības un attīstības darbības atbilstības, novērtēšanas, piemērošanas un uzskaites kārtību,

1.2. kārtību, kādā sadzīves atkritumu poligona operators nodrošina pētniecības darbības rezultātu publisko pieejamību.

2. Par pētniecības un attīstības darbību uzskata tādu darbību, kas ir vērsta uz poligonā apglabājamo atkritumu apjoma samazināšanu pret ievesto atkritumu apjomu pārskata periodā.

3. Par pētniecības un attīstības darbību neuzskata:

3.1. organizatorisko procesu uzlabošanu komersanta darbībā;

3.2. aktīva aizvietošanu (izmantotajiem moduļiem identisku moduļu iegāde, paplašinājumi, kas nerada specifikācijas uzlabojumus, iekārtu un programmatūras atjauninājumi);

3.3. ikdienas, sezonas vai cikliskas izmaiņas un uzlabojumus;

3.4. citas darbības, kas neatbilst jaunas tehnoloģijas definīcijai.

4. Pētniecības un attīstības darbības projektu pieteikumus izstrādā, sadzīves atkritumu poligonu īpašnieki vai apsaimniekotāji (turpmāk – pētniecības un attīstības darbības pasūtītājs).

5. Pētniecības un attīstības darbības projektu pieteikumu atbilstību vērtē Vides aizsardzības un reģionālās attīstības ministrija (turpmāk – Ministrija).

6. Pētniecības un attīstības darbības nevar tikt finansētas vai līdzfinansētas no citiem valsts un ārvalstu finanšu avotiem

7. Pētniecības un attīstības darbības atbilstība tiek vērtēta pamatojoties uz sekojošiem kritērijiem:

7.1. pētniecības un attīstības darbība ir orientēta uz atkritumu efektīvāku apsaimniekošanu poligonā un apglabājamā apjoma samazināšanu;

7.2. līdzīga pētniecības darbība nav iepriekš veikta citā sadzīves atkritumu poligonā Latvijā;

7.3. pētniecības darbības rezultātus ir iespējams piemērot sadzīves atkritumu poligonā, kurš plāno veikt/pasūtīt attiecīgo pētījumu

8. Vienu reizi kalendārā gada laikā, līdz kārtējā gada 1.februārim pētniecības un attīstības darbības pasūtītājs sniedz Ministrijai pētniecības un attīstības projektu pieteikumus.

9. Ministrija sniedz savu izvērtējumu par projektiem 1 mēneša laikā.

10. Pētniecības un attīstības darbības projektu pieteikumu izvērtē, pamatojoties uz sekojošiem **kritērijiem**:

10.1. pētniecības un attīstības darbība ir vērsta uz sadzīves atkritumu poligonā ievesto atkritumu apjoma samazināšanu;

10.2. pētniecības un attīstības darbības rezultāts ir izteikts absolūtajos skaitļos vai procentos pret kopējo radīto atkritumu apjomu atkritumu apsaimniekošanas reģionā;

10.3. ir norādīts pētniecības un attīstības darbības rezultātu ieviešanai nepieciešamais laiks;

10.4. ir norādīts, vai pētniecības un attīstības darbība ir piemērojama arī citos Latvijas sadzīves atkritumu poligonos.

11. Pētniecības un attīstības darbības **dokumentācijā ir jābūt norādītai šādai informācijai**:

11.1. Projekta pieteikuma iesnieguma oriģinālam ir dokumenta juridiskais spēks:

11.1.1. tas ir noformēts atbilstoši elektronisko dokumentu apriti regulējošo normatīvo aktu prasībām (attiecināms, ja projekta iesniegums ir iesniegts elektroniska dokumenta formā), t.sk. projekta iesniegums ir parakstīts ar drošu elektronisko parakstu atbilstoši normatīvajiem aktiem par elektronisko dokumentu noformēšanu, pievienojot pilnvarojumu (ja attiecināms);

11.1.2. tas ir noformēts atbilstoši normatīvajiem aktiem, kas nosaka dokumentu izstrādāšanas un noformēšanas prasības (attiecināms, ja projekta iesniegums ir iesniegts papīra formā) t.sk. projekta iesniedzēja apliecinājumu parakstījis projekta iesniedzējs vai tā pilnvarota persona, pievienojot attiecīgu pilnvarojumu (ja attiecināms);

11.2. Projekta pieteikuma finanšu dati ir norādīti *euro*.

11.3. Projekta pieteikumā ir norādīta sekojoša informācija:

11.3.1. Projekta nosaukums

11.3.2. Dati par projekta iesniedzēju (nosaukums, vienotais reģistrācijas numurs, adrese, telefons, e-pasts, persona ar pārstāvības tiesībām, projekta kontaktpersona, kontaktpersonas tālruņa numurs, e-pasts)

11.3.3. Informācija par projekta partneriem (ja attiecināms)

11.3.4. Iesniedzēja un projektu partneru juridiskai statuss

11.3.5. Projekta apraksts:

11.3.5.1. Projekta mērķis

11.3.5.2. Projekta rezultātu izplatīšanas potenciāls

11.3.5.3. Projekta partneru izvēles pamatojums un to loma projektā

11.3.5.4. Projekta aktivitāšu un rezultātu ilgtspēja

11.3.5.5. Projekta īstenošanas laika grafiks

11.3.5.6. Projekta plānotie pasākumi

11.3.5.7. Projekta rezultātu ieviešanas apraksts (ieviešanai nepieciešamais laiks, materiāli-tehniskais ieguldījums)

11.3.5.8. Projekta finansiālais pamatojums

12. Pēc projekta pieteikuma saskaņošanas, Ministrija un pētniecības un attīstības darbības pasūtītājs ievieto informāciju par projektu savā tīmekļa vietnē.

13. Pētniecības un attīstības darbības pasūtītājs:

13.1. savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu.

13.2. nodrošina atsevišķu grāmatvedības uzskaiti par finansējuma izlietojumu, nodalot pētniecības un attīstības darbības ietvaros veiktās darbības no citas saimnieciskās darbības;

13.3. nodrošina projekta rezultātu ilgtspēju un uzturēšanu vismaz 5 gadus pēc projekta pabeigšanas, bet, ja pētniecības un attīstības darbības ietvaros izveidotās infrastruktūras kalpošanas ilgums paredzēts ilgāks, tad visu projekta iesniegumā norādīto infrastruktūras kalpošanas laiku.

14. Pētniecības un attīstības darbības pasūtītājs nodrošina aktuālās pētniecības un attīstības darbības publisko pieejamību.

15*.* Pēc pētniecības un attīstības darbības pabeigšanas, lēmumu par projekta rezultātu atbilstību tā izvirzītajiem mērķiem nosaka attiecīgā atkritumu apsaimniekošanas reģiona pašvaldības 30 dienu laikā pēc projekta ziņojuma iesniegšanas.

16. Pēc šo noteikumu 15.punktā minētā lēmuma saņemšanas, pētniecības un attīstības darbības pasūtītājs informē Sabiedrisko pakalpojumu regulēšanas komisiju.

17. Pēc pašvaldību lēmuma saņemšanas, pētniecības un attīstības darbības pasūtītājs pētniecības un attīstības darbības rezultātus publicē savā tīmekļa vietnē un iesniedz Ministrijā.

18. Ministrija pētniecības un attīstības darbības rezultātus ievieto savā tīmekļa vietnē.

## Ministru prezidents M.Kučinskis

Vides aizsardzības un

reģionālās attīstības ministrs K.Gerhards